tartuNLP/wikipedia-smugri-20251201 huggingface dataset:
Ar-Ramtha

Ar-Ramtha () on kaupunki Jordanian Irbidin kuvernementissa lähellä Syyrian vastaista rajaa. Sen asukasluku oli vuonna 2023 arviolta 187 815. Kaupunki on joskus yhdistetty raamatulliseen Ramot-Gileadin kaupunkiin ja myöhemmin se on ollut tärkeä rajanylityspaikka.
Maantiede.
Ar-Ramtha sijaitsee Pohjois-Jordanian Irbidin kuvernementissa noin 70 kilometriä Jordanian pääkaupunki Ammanista pohjoiseen ja 20 kilometriä Irbidistä itään. Kaupungin viersssä sijaitsee Ramthan rajanylityspaikka, toinen kahdesta Jrdanian rajanylityspaikasta Syyriaan. Daraa Syyrian puolella sijaitsee noin 10 kilometriä Ar-Ramthasta pohjoiseen.
Historia.
Tell er-Rumeithin rauniokumpu lähellä nykyistä kaupunkia on yhdistetty Vanhassa testamentissa mainittuun Ramot-Gileadin kaupunkiin, joskin raamatullisen kaupungin sijaintipaikaksi on ehdotettu myös muita kohteita. Paikalta tunnetaan joka tapauksessa muinaisen linnoituksen jäänteet. Arkeologisia löytöjä on ajoitettu rautakaudelle 800–700-luvuille eaa. Vanhassa testamentissa Ramot-Gilead esiintyy esimerkiksi Ahabin ja Joramin johtamien juutalaisten taisteluissa aramealaisia vastaan.
Ennen Syyrian sisällissotaa vuonna 2011 Ar-Ramthan rajanylityspaikan kautta kulki merkittävä määrä liikennettä Jordanian ja Syyrian väillä. Virallinen ja erityisesti epävirallinen kauppaliikenne oli tärkeässä asemassa kaupungin taloudessa, mutta sodan ja myöhemmän COVID-19-pandemian takia raja on ollut ajoittain suljettuna. Tilanne johti paikallisten mielenosoituksiin esimerkiksi vuonna 2019.
Koulutus ja palvelut.
Ar-Ramthassa sijaitsee Jordanian tiede- ja teknologiayliopisto ja Kuningas Abdullahin yliopistosairaala.
Väestö.
Jordanian tilastokeskuksen arvion mukaan Ar-Ramthan asukasluku oli vuoden 2023 187 815. Suuremman piirikunnan asukasluku oli 200 861.
Malmön kaupunginkirjasto

Malmön kaupunginkirjasto () on Ruotsin kolmanneksi suurimman kaupungin Malmön pääkirjasto. Se perustettiin vuonna 1905 ja oli aluksi yhdistyksen ylläpitämänä, kunnes toiminta siirtyi kaupungin alaisuuteen 1927. Kirjasto koostuu kahdesta rakennuksesta. Vanha osa, vuonna 1901 valmistunut tiilinen "Slottet", oli alun perin museo ja muutettiin kirjastoksi vuonna 1946. Se jäi pieneksi jo 1960-luvulla, ja vuosikymmenten odotuksen jälkeen alettiin vuonna 1994 rakentaa tanskalaisen Henning Larsenin suunnittelemaa lisäosaa. Sen vihki 31. toukokuuta 1997 käyttöön pääministeri Göran Persson. Tämän jälkeen vanha osa peruskorjattiin, ja kokonaisuus oli valmis syksyllä 1999.
Vuonna 2006 Malmön kaupunginkirjastosta tuli Ruotsin ensimmäinen kirjasto, josta saattoi lainata videopelejä.
Syksyllä 2023 sosiaalisessa mediassa keräsi kansainvälistä huomiota oikeistokonservatiivisen "Bulletin"-verkkojulkaisun artikkeli, jossa väitettiin, että kirjaston arabiankielisellä osastolla olisi esillä arabiankielinen "Taisteluni". Todellisuudessa kuvassa näkynyt kirja oli egyptiläisen kirjailijan kirjoittama Hitlerin elämäkerta, ja sen oli asettanut näkyville joku kirjaston asiakkaista. Oikea "Taisteluni" ei ole kirjaston hyllyssä, vaan sitä voi pyytää varastosta.
Aaro Ahtee

Aaro Veli Vilho Ahtee (20. elokuuta 1909 Ikaalinen – 23. marraskuuta 1955 Helsinki) oli suomalainen laki- ja hallintomies.
Henkilöhistoria.
Ahteen vanhemmat olivat opettaja Juho Vilhelm Ahtee ja Hilma Matilda Härmä ja puoliso vuodesta 1936 Lyyli Ida Kyllikki Vartio. Professorit Liisa Ahtee ja Maija Ahtee ovat heidän tyttäriään. Aaro Ahtee tuli ylioppilaaksi 1928 Tyrvään yhteiskoulusta ja valmistui lakitieteen kandidaatiksi 1933. Varatuomarin arvon 1935 saanut Ahtee tuli lakitieteen lisensiaatiksi 1949 ja väitteli tohtoriksi 1950. Hän oli Turun läänin lääninhallituksen esittelijä ja nuorempi lääninsihteeri 1937–1943, sisäasiainministeriön toimistopäällikkö ja nuorempi hallitussihteeri 1943–1946 sekä lääkintöhallituksessa hallinnollisen osaston päällikkö ja asessori 1946–1955 ja ylimääräinen hallintoneuvos 1953–1955. Turun lääninhallituksen siirtoväen huoltoasiain osaston päällikkönä Ahtee toimi 1940–1943. Hän oli myös Helsingin yliopiston hallinto-oikeuden dosentti 1951–1955 ja toimi useissa valtion komiteoissa.
Phil Wickham

Philip David Wickham (s. 5. huhtikuuta 1984 San Diego, Kalifornia, Yhdysvallat) on yhdysvaltalainen laulaja-lauluntekijä, joka esittää kristillistä nykymusiikkia. Wickham on julkaissut kuusi albumia: "Give You My World" (2003), "Phil Wickham" (2006), "Cannons" (2007), "Singalong" (2008), "Heaven and Earth" (2009, "Response" (2011) ja "The Ascension" (2013). Wickham oli vuonna 2023 "Billboardin" vuoden viidenneksi kuunnelluin kristillinen artisti ja toiseksi kuunnelluin kristillinen miesartisti.
Wickham on syntynyt Orange Countyssa. Hänen isänsä on tunnettu ylistysmusiikin laulaja John Wickham, joka palveli Chuck Smithin johtamassa Calvary Chapelissa. Wickham aloitti laulajana seurakunnassa 12-vuotiaana. 18-vuotiaana Wickham oli julkaissut debyyttialbuminsa, joka sisälsi hittibiisin "Shining".
Ahtee

Ahtee on sukunimi, joka on muun muassa seuraavilla suomalaisilla henkilöillä:
Calum Ward

Calum Brian Joseph Ward (s. 17. lokakuuta 2000 Essex, Englanti) on englantilainen jalkapallomaalivahti. Hän edustaa Skotlannin Valioliiga-joukkuetta Motherwell.
Calum Ward liittyi AFC Bournemouthiin vuonna 2013 pelaten aluksi seuran juniorijoukkueissa. Kausilla 2018 ja 2019 Ward pelasi lainalla paikallisissa alasarjajoukkueissa (Totton &amp; Eling FC, Totton &amp; Eling FC ja Thatcham Town FC) ennen siirtoaan National League South-liigan Weymouth FC:hen, jonka riveissä hän pelasi 34 ottelua.
Kaudella 2021 Ward siirtyi Suomeen. Hänen ensimmäinen seuransa oli Helsingin IFK, aluksi lainasopimuksella, mutta myöhemmin keväällä pysyvällä siirrolla Veikkausliigaa pelanneeseen HIFK:hon. Ward vaihtoi yhden HIFK-kauden jälkeen toiseen Veikkausliigaseuraan AC Ouluun kaudeksi 2022. Kahden AC Oulu-kauden jälkeen Wardin sopimusta jatkettiin vielä 1+1 -sopimuksella syksyllä 2023 eli Ward jatkoi AC Oulussa kolmannen kauden vuonna 2024. Näin Ward on lokakuuhun 2024 mennessä pelannut Veikkausliigaa kahdessa seurassa (HIFK ja AC Oulu) neljä kautta ja 94 peliä.
Yrttisuola

Yrttisuola on runsaasti suolaa sisältävä mausteseos. Sitä käytetään yleensä pöytämausteena sekä ruoanlaitossa. Yrttisuola muistuttaa läheisesti aromisuolaa.
Koostumus.
Nimensä mukaisesti yrttisuolassa on suolan lisäksi yhtä tai useampaa kuivattua, hienoksi jauhettua yrttiä. Teollisesti valmistetuissa yrttisuoloissa on usein myös jotain paakkuuntumisenestoainetta. 
Saksalainen, Suomessakin tunnettu "Herbamare"-yrttisuola sisältää merisuolan lisäksi selleriä, purjosipulia, krassia, sipulia, ruohosipulia, persiljaa, liperiä, valkosipulia, basilikaa, meiramia, rosmariinia, timjamia ja syötävää merilevää.
Kotitekoisia yrttisuoloja voi tehdä melkein mistä tahansa yrtistä. Niihin voi lisätä myös kuivattuja vihanneksia kuten kesäkurpitsaa, tomaattia, paprikaa ynnä muita. Tyypillisesti tuoreet yrtit jauhetaan hienoksi karkean suolan kanssa, ja kuivataan uunissa matalalla lämmöllä.
Tunnettuja yksinkertaisia yrttisuoloja ovat:
Eemil Merikanto

Eemil Merikanto (s. 3. elokuuta 2005, Oulu) on suomalainen jalkapalloilija, joka pelaa keskikenttäpelaajana Veikkausliigan AC Oulussa. Merikallio debytoi Veikkausliigassa kaudella 2024.
Seurajoukkueet.
Eemil Merikannon pelaajaura aikuisten tasolla alkoi kaudella 2023, kun hän nousi OLS:in edustusjoukkueeseen Kakkosessa. Syksyllä 2024 Merikanto nousi Veikkausliigaa pelanneen AC Oulun kokoonpanoon. Merikanto debytoi Veikkausliigassa 14. syyskuuta 2024 ottelussa AC Oulu–FC Lahti.
Bis(2-kloorietyyli)eetteri

Bis(2-kloorietyyli)eetteri (C4H8Cl2O) on kloorattuihin eettereihin kuuluva orgaaninen yhdiste. Yhdistettä voidaan käyttää muiden yhdisteiden valmistamiseen ja liuottimena.
Ominaisuudet, valmistus ja käyttö.
Huoneenlämpötilassa bis(2-kloorietyyli)eetteri on väritöntä nestettä. Yhdiste liukenee hieman veteen ja paremmin useisiin orgaanisiin liuottimiin, kuten etanoliin, dietyylieetteriin, asetoniin, kloroformiin ja bentseeniin. Aine ärsyttää voimakkaasti hengitysteitä, ihoa ja silmiä. Bis(2-kloorietyyli)eetteri hydrolysoituu kuumennettaessa voimakkaiden emästen vaikutuksesta.
Bis(2-kloorietyyli)eetteriä valmistetaan 2-kloorietanolin ja rikkihapon reaktiolla noin 100 °C:n lämpötilassa tai 2-kloorietanolin, eteenin ja kloorin reaktiolla.
Bis(2-kloorietyyli)eetteristä valmistetaan muita orgaanisia yhdisteitä. Sitä käytetään myös selluloosajohdannaisten, hartsien, rasvojen ja vahojen liuottimena sekä tekstiilien kuivapesuissa. Ainetta on käytetty myös tuhohyönteisten hävittämiseen.
Kristillinen kirjallisuus

Kristillinen kirjallisuus on kristinuskon maailmankatsomuksen ja "Raamatun" opetusten kautta kirjoitettua kirjallisuutta. Kristillisen kirjallisuuden ala on laaja ja moniulotteinen. Kristityt ovat historiallisesti samaistuneet kirjoittamiseen siinä määrin, että heitä on kutsuttu ”kirjan kansaksi”. Lukemiselle ja kirjoittamiselle on annettu suuri arvo kristittyjen keskuudessa.
Kristillisen kirjallisuuden juuret ovat "Raamatun" kertomuksissa. Analogia jumalallisen Sanan ja inhimillisten sanojen välillä on ollut esillä siitä lähtien ja se ylläpitää kristillistä kirjallisuutta monilla tasoilla.
Kristillisen kirjallisuuden aikakaudet voidaan jakaa ensimmäisten sukupolvien kirjailijoihin, varhaiskristilliseen kirjallisuuteen, keskiaikaiseen akkulturaatioon ja kristilliseen nykykirjallisuuteen.
Toimiala.
Kristillinen kustanustoiminta on merkittävä osa maailman kustannusalaa. Suurimpia kristillisten kirjojen kustantajia ovat muun muassa HarperCollins Christian Publishing, Baker Publishing Group, Tyndale House Publishers, Zondervan ja Thomas Nelson. Omakustanteet ovat vielä suurempi osa kristillistä kustannustoimintaa. Omakustanteita julkaisevat sekä kristityt papit, että maallikot. Vuonna 2023 yli 10 miljoonaa teosta myyneitä kristillisiä kirjailijoita olivat Gary Chapman, Sarah Young ja Rick Warren.
Juha Arvid Helminen

Juha Arvid Helminen (s. 1977) on suomalainen valokuvataiteilija. joka asuu ja työskentelee Helsingissä. 
Hän opiskeli valokuvausta Lahden Muotoiluinstituutissa, josta valmistui vuonna 2010.
Helmisen teosten teemana on ollut valta ja sen väärinkäyttö, kuten mustapukuisessa "Näkymätön Valtakunta" -sarjassa. Helmisellä on ollut ollut näyttelyitä muun muassa Galleria Hippolytessä. 
Hän oli yksi Fotofinlandian finalisteista vuonna 2014. 
Presidentti Sauli Niinistön virallisessa muotokuvassa yksi paloista on Helmisen tekemä.
Evangelical Press Association

Evangelical Press Association (lyh. EPA) on vuonna 1949 perustettu kristillisen painotoiminnan ja digitaalisten julkaisujen ammattijärjestö. Järjestön toimialaan kuuluvat aikakauslehdet, sanomalehdet, uutiskirjeet sekä sisältöpainotteiset verkkosivustot. EPA on maailman suurin evankelisten aikakausjulkaisujen ammattijärjestö.
Evangelical Press Association perustettiin vuonna 1949, kun 35 päätoimittajaa ja kustantajien edustajaa kokoontui Chicagossa ”edistääkseen evankelisen kristinuskon asiaa ja lisätäkseen kristillisen journalismin vaikuttavuutta”.
Vuonna 2010 EPA:lla oli 320 jäsenjulkaisua, joiden yhteenlaskettu levikki oli 22 miljoonaa. Lähes puolet näistä julkaisuista on lähetysjärjestöjen, seurakuntajärjestöjen ja evankelisten seminaarien tai korkeakoulujen tuottamia. EPA:n julkaisujen keskimääräinen levikki on 70 000. Yli viidenkymmenen julkaisun levikki on yli 100 000. Koska monet evankeliset julkaisut eivät kuitenkaan kuulu EPA:aan, varsinainen evankelinen lukijakunta on Yhdysvalloissa vielä suurempi.
Wyomingin territorio

Wyomingin territorio () oli Yhdysvaltain territorio, joka perustettiin 25. heinäkuuta 1868 Dakotan, Idahon ja Utahin territorioista ja lakkautettiin 10. heinäkuuta 1890, kun Wyomingista tuli Yhdysvaltain 44. osavaltio.
Vuonna 1869 Wyomingin territorio myönsi naisille äänioikeuden kaikissa vaaleissa houkutellakseen uusia uudisasukkaita. Myöhemmin laki yritettiin kumota, mutta kumousyritys kaatui kuvernöörin vastustettua sitä veto-oikeudellaan; territorion lainsäädäntöelin jäi yhden äänen päähän veto-oikeuden ohittamisesta.
Jowin Radziński

Jowin Radziński (s. 23. huhtikuuta 2001, Brugge Belgia) on puolalainen jalkapalloilija, joka pelaa puolustajana Veikkausliigaa AC Oulussa.
Läntisestä Puolasta Szczecinin alueelta kotoisin oleva Jowin Radziński pelasi juniorivuodet Szczecinin alueen seuroissa. Aikuisten sarjoissa hän pelasi ŁKS Łódźin II-joukkueessa neljän kauden ajan.
Keväällä 2024 Radziński siirtyi Veikkausliigaseura AC Oulun puolustajaksi. Hän pelasi ensimmäisen Veikkausliigaottelun 6. huhtikuuta 2024. Hän ei kuitenkaan vakiinnuttanut paikkaansa joukkueessa, joten pelattuja otteluita kaudella 2024 tuli vain neljä.
Urallaan hän on edustanut Puolaa poikamaajoukkueissa viidessä maaottelussa kaudella 2017.
Sukulaissielut

Sukulaissielut on Tartosta kotoisin olevan Jass Kaselaanin lokakuussa vuonna 2024 julkistettu taideteos Tampereella Tarton puistossa Hakametsän jäähallin pohjoispuolella. Teos on tehty juhlistamaan Tarton kulttuuripääkaupunkivuotta 2024 sekä ystävyyskaupunkitoimintaa Tampereen ja Tarton välillä. Leikkisässä veistoksessa on betonisia hahmoja: muun muassa kirahvi, jänis ja elefantti. Hahmojen päällä on pronssista tehtyjä ankkoja.
Hendersonville

Hendersonville voi tarkoittaa seuraavia paikkoja:
Liiban Abadid

Liiban Abdirahman Abadid (s. 1. heinäkuuta 2002, Norja) on norjalainen jalkapalloilija, joka pelaa lainasopimuksella puolustajana Veikkausliigaa AC Oulussa.
Liiban Abadid pelasi Oslon seudun juniorijoukkueissa (Björndal IF, Oppsal IF, KFUM ja Grorud IL).
Norjassa Liiban pelasi KFUM:n ja Grorudin kakosjoukkuieissa ja siirtyi kaudeksi 2022 Ruotsiin Ettanissa pelanneen göteborgilaisen Assyriska BK:n riveihin 1. tammikuuta 2022 hän lähti Grorudista ruotsalaiseen Assyriska BK -seuraan, josta hän siirtyi kaudeksi 2023 Allsvenskan-seura IF Brom -seuraanm. Hän siirtyi kuitenkin lainasopimuksella ensin Ruotsin Division 1:n FC Trollhättaniin ja kaudeksi 2024 edelleen Suomen Veikkausliigan AC Ouluun, jossa hän oli lähes koko kauden kokoonpanossa eli pelasi 24 Veikkausliigaottelua AC Oulun puolustuksessa.
Simon Bengtsson

Erik Simon Bengtsson (s. 23. huhtikuuta 2004, Ruotsi) on ruotsalainen jalkapalloilija, joka pelaa lainasopimuksella puolustajana Veikkausliigaa AC Oulussa.
Simon Bengtsson pelasi kotiseutunsa Helsingborgs IF:n juniorijoukkueissa ja jatkoi vuonna 2022 Helsingborgs IF:n ykkösjoukkueessa pelaten ensimäisen Allsvenskan-ottelunsa 23. lokakuuta 2022 vastustajana Degerfors IF. Hän pelasi kauden aikana kaikkiaan kolme Allsvenskan-ottelua. Seuraavaksi kaudeksi Helsingborgs IF putosi Allsvenskanista Superettaniin, jolloin Bengtsson varmisti pelipaikkansa seuran avauskokoonpanossa. 
Kaudella 2024 hän siirtyi lainasopimuksella Suomen Veikkausliigan AC Ouluun, jossa hän pelasi 12 Veikkausliigaottelua AC Oulun puolustuksessa.
François Prume

François Prume (5. kesäkuuta 1816 Stavelot – 14. heinäkuuta 1849 Liège) oli belgialainen viulisti ja säveltäjä.
Prume syntyi urkurin pojaksi. Hän aloitti viulunsoiton 3-vuotiaana ja piti ensimmäisen julkisen konserttinsa neljä vuotta myöhemmin. Prume sai vastikään perustetussa Liègen musiikkikonservatoriossa viulunsoiton opetusta François-Antoine Wansonilta ja harmonian opetusta Louis Joseph Daussoigne-Méhulilta. Prume vietti 1830-luvun ensimmäiset vuodet François-Antoine Habeneckin opiskelijana Pariisissa. Vuonna 1833 hän saavutti suosiota esiintymisellään Leipzigissä; aikansa lehdistö vertasi häntä Niccolò Paganiniin. Palattuaan Liègeen Prume aloitti vuonna 1833 opettamisen Liègen musiikkikonservatoriossa ollessaan vasta 17-vuotias. Hän erosi tehtävistään vuonna 1839 omistautuakseen kansainväliselle kiertueuralleen Euroopassa. Hän soitti muiden muassa Franz Lisztin ja Felix Mendelssohnin kanssa.
Vuonna 1846 Prume palasi opettajaksi Liègen musiikkikonservatorioon. Hänen säveltämiinsä teoksiin kuuluvat kolme konserttoa ja "La Mélancolie" -pastoraali (op. 1). Prume kuoli 33-vuotiaana todennäköisesti koleraan. Stavelotin luostarissa on hänen mukaansa nimetty sali.
Dimítrios Metaxás

Dimítrios Metaxás (, s. 16. joulukuuta 2003, Alivéri, Euboia, Kreikka) on kreikkalainen jalkapalloilija, joka pelaa keskikenttäpelaajana Veikkausliigaa AC Oulussa.
Dimítrios Metaxás pelasi kotiseudun seurojen jälkeen kaudesta 2021 Kreikan pääsarjassa pelanneessa Volos FC:ssä. Kaudella 2024 hän siirtyi Suomen Veikkausliigan AC Ouluun sopimuksella 2+1. Kaudella 2024 hän pelasi 24 Veikkausliigaottelua AC Oulun keskikentällä tehden yhden maalin. 
Metaxás on pelannut 11 ottelua Kreikan alle 21-vuotiaiden jalkapallomaajoukkueessa.
François-Antoine Habeneck

François-Antoine Habeneck (22. tammikuuta 1781 Mézières – 8. helmikuuta 1849 Pariisi) oli ranskalainen viulisti, kapellimestari ja säveltäjä.
Habeneckin isä oli saksalaistaustainen. Habeneck sai viulunsoiton opetusta ensin isältään ja sitten Pariisin konservatoriossa Pierre Baillot’lta. Hän voitti vuonna 1804 Pariisin konservatorion ensipalkinnon viulunsoitossa. Habeneck sai työn Pariisin oopperasta ja myöhemmin johti sitä 22 vuoden ajan. Hän johti kantaesityksiä muiden muassa Gioacchino Rossinin, Giacomo Meyerbeerin, Fromental Halévyn ja Hector Berlioz’n teoksista. 1820-luvun lopussa Habeneck perusti Orchestre de la Société des Concerts du Conservatoiren, jonka ohjelmisto rakentui Ludwig van Beethovenin teosten ympärille Habeneckin kuolemaan saakka.
Habeneck oli keskeinen Beethovenin teosten näkyvyyttä Ranskassa edistänyt musiikkivaikuttaja. Hänen sävellystuotantonsa koostuu pääasiassa viuluteoksista. Habeneck myös julkaisi viulunsoiton metodioppaan.
Bergin puukirkko

Bergin puukirkko () on Larvikin kunnassa Norjassa sijaitseva puinen pitkäkirkko vuodelta 1878.
Bergin kivikirkko

Bergin kivikirkko () on Larvikin kunnassa Norjassa sijaitseva kivinen pitkäkirkko 1100-luvulta.
Bergin kirkko

Bergin kirkko voi tarkoittaa seuraavia Norjassa sijaitsevia kirkkoja:
Tanumin kirkko (Larvik)

Tanumin kirkko () on Larvikin kunnassa Norjassa sijaitseva kivinen pitkäkirkko 1100-luvulta. Puinen torniosa valmistui vuonna 1850.
Tanumin kirkko

Tanumin kirkko voi tarkoittaa seuraavia:
Tjøllingin kirkko

Tjøllingin kirkko () on Larvikin kunnassa Norjassa sijaitseva kivinen pitkäkirkko 1100-luvulta.
Hvarnesin kirkko

Hvarnesin kirkko () on Larvikin kunnassa Norjassa sijaitseva puinen pitkäkirkko vuodelta 1705.
Luettelo valtioista maataloustuotannon mukaan

Luettelo valtioista maataloustuotannon mukaan sisältää kymmenen valtiota, jotka tuottavat eniten ruokaa maailmassa. Ne vastaavat suuresta osasta maailman elintarvikehuollosta, ja maataloussektorilla on keskeinen rooli niiden taloudessa. Nämä maat tuottavat erilaisia maataloustuotteita, kuten viljaa, hedelmiä, vihanneksia, lihaa, maitotuotteita ja mereneläviä sekö omaan käyttöönsä että vientiin.
Stavernin kirkko

Stavernin kirkko () on Larvikin kunnassa Norjassa sijaitseva kivinen ristikirkko vuodelta 1756. Se tunnetaan myös Fredriksvernin kirkkona kuningas Fredrik V:n mukaan. Kirkko rakennettiin alun perin varuskunnan käyttöön.
Tatjaana Huhtala

Tatjaana Huhtala (9. syyskuuta 1954 Ruovesi) on suomalainen poliitikko, kääntäjä ja kansainvälisen kaupan asiantuntija.
Huhtala sitoutui vasemmistolaisuuteen jo lapsuudessaan. Nuoruudessaan hän oli aktiivinen SDNL:ssä ja opiskelijapolitiikassa. Kunnallisen vaikuttamisen hän aloitti 1980-luvulla Ylöjärven kansandemokraattien riveissä. Vuoden 1992 kunnallisvaaleissa Huhtala uusi Ylöjärven valtuustopaikkansa Vasemmistoliiton listalta. Myöhemmin Huhtala on ollut myös Ruoveden kunnanvaltuuston ja -hallituksen jäsen. Hän oli lisäksi ehdokkaana esimerkiksi vuoden 2015 eduskuntavaaleissa (289 ääntä). Huhtala ei asettunut ehdolle kuntavaaleissa 2017.
Huhtala valittiin Suomen Kommunistisen Puolueen keskuskomitean varsinaiseksi jäseneksi maaliskuun 1985 ylimääräisessä edustajakokouksessa. Vuoden 1987 puoluekokouksessa hän nousi poliittiseen toimikuntaan. SKP:n Vahannan osastoon kuulunut Huhtala oli myös n puheenjohtaja. Helmikuussa 1990 Huhtala valittiin SKP:n varapuheenjohtajaksi puolueen 22. edustajakokouksessa. Hän edusti kokouksessa sovinnollista suuntausta suhteessa puolueesta aiemmin erotettuun oppositioon. Huhtala kritisoi kommunistien saamattomuutta naisten palkka- ja tasa-arvoasioissa. Huhtala kuului myös esimerkiksi n hallitukseen. Puolue ja säätiö tekivät konkurssit ja lopettivat toimintansa loppuvuonna 1992.
Vuosina 1984–2013 Huhtala työskenteli vientialalla yhtiöissä Huurre, Kiilto, Metso, Alstom Grid ja Sandvik. Hänen erikoisalaansa oli kauppa Venäjän kanssa. Kääntäjänä Huhtalan pääkieli on venäjä ja sivukieli saksa.
Huhtalalla on kaksi lasta.
Gårdstånga

Gårdstånga on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 386 asukasta vuonna 2021.
Leon Bergsma

Léon Bergsma (s. 25. tammikuuta 1997 Amsterdam, Alankomaat) on alankomaalainen jalkapalloilija, joka pelaa keskuspuolustajana Veikkausliigaa AC Oulussa.
Léon Bergsma pelasi kotiseutunsa Amsterdamin juniorijoukkueissa (Blauw-Wit Amsterdam, RKSV Pancratius ja AFC Ajax) ja jatkoi aikuisten sarjoissa Ajaxin ja AZ:n kakkosjoukkueissa. Kesällä 2018 Bergsma siirtyi AZ:n riveihin pelaten ensimmäisen pääsarjaottelun 12. elokuuta NAC Bredaa vastaan. Vuoden 2020 alussa hän littyi 6 kuukauden lainasopimuksella Alankomaiden toiseksi korkeimalla sarjatasolla pelaavan FC Den Boschin riveihin. Alkaneen COVID-epidemian vuoksi Alankomaiden sarjat keskeytettiin ja pelattiin vain neljä ottelua.
Elokuussa 2020 Bergsma siirtyi Sveitsin FC Aaraun riveihin. Seura pelasi Sveitsin toiseksi korkeinta sarjatasoa. Kahden Aarau-kauden aikana hän pelasi 72 ottelua ja teki viisi maalia. Bergsma palasi kesällä 2022 takaisin Alankomaihin ja siirtyi toiseksi korkeinta sarjaa pelaavan SC Cambuur-Leeuwardenin riveihin kahdeksi kaudeksi, jona aikana hän pelasi 52 ottelua. 
Elokuussa 2024 Leon Bergsma teki kauden 2025 loppuun ulottuvan sopimuksen AC Oulun kanssa. Sopimuksessa on vielä optio kaudesta 2026.. 
Bergsma on pelannut 12 ottelua Alankomaiden juniorijalkapallomaajoukkueissa ja tehnyt niissä yhden maalin.
Stockamöllan

Stockamöllan on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 293 asukasta vuonna 2016.
Väggarp

Väggarp on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 253 asukasta vuonna 2021.
Hotell Savoy

Hotell Savoy on Malmön keskustassa sijaitseva kaupungin ylellisimpiin lukeutuva hotelli. Wieniläistä jugendia edustava Frans Ekelundin suunnittelema rakennus valmistui parahiksi ennen Balttilaista näyttelyä vuonna 1914.
Hotelli esiintyy Beck-elokuvassa "Polis, polis, potatismos".
Káto Ássos

Káto Ássos () on Kreikan kylä, joka kuuluu hallinnollisesti Kórinthoksen kuntaan, Korinthian alueyksikköön ja Peloponnesoksen alueeseen. Kylän väkiluku on 686 (2021).
Káto Ássoksen kylä, suomeksi ”Ala-Ássos”, sijaitsee Korintinlahden rannalla noin 11 kilometriä länteen Kórinthoksen kaupungista. Se on hieman sisämaassa sijaitsevan Ássoksen ranta-asutus. Kylän alkuperäinen nimi oli vuoteen 1928 saakka "Azízi" (Αζίζι). Káto Ássos muodostaa oman kyläyhdyskuntansa (Δημοτική Κοινότητα Κάτω Άσσου, "Dimotikí Koinótita Káto Ássou"), johon ei kuulu muita asutuksia.
Logkaníkos

Logkaníkos (; transl. myös. "Loganíkos", "Longaníkos") on Kreikan kylä, joka kuuluu hallinnollisesti Spártin kuntaan, Lakonian alueyksikköön ja Peloponnesoksen alueeseen. Kylän väkiluku on 296 (2021).
Logkaníkoksen kylä sijaitsee Lakonian pohjoisosassa lähellä Arkadian alueyksikön rajaa noin 39 kilometriä pohjoisluoteeseen Spártin kaupungista ja noin 28 kilometriä eteläkaakkoon Megalópolin kaupungista. Se on rakennettu noin 750 metrin korkeuteen merenpinnasta laskettuna. Ensimmäinen maininta kylästä on venetsialaisaikaisissa lähteissä vuonna 1453.
Logkaníkos muodostaa myös laajemman kyläyhdyskunnan (Δημοτική Κοινότητα Λογκανίκου, "Dimotikí Koinótita Logkaníkou"), johon kuuluvat varsinaisen Logkaníkoksen kylän lisäksi kylät Giakoumaíïka, Kotítsa, Kyparíssi ja Vergadaíika. Koko yhdyskunnan väkiluku on 404 (2021).
Marathéa

Marathéa () on Kreikan kylä, joka kuuluu hallinnollisesti Anatolikí Mánin kuntaan, Lakonian alueyksikköön ja Peloponnesoksen alueeseen. Kylän väkiluku on 84 (2021).
Marathéan kylä sijaitsee Mánin niemimaan itäosan sisämaassa noin 48 kilometriä etelään Spártin kaupungista ja noin neljä kilometriä sisämaahan Lakonianlahden rannasta. Marathéa muodostaa myös laajemman kyläyhdyskunnan (Δημοτική Κοινότητα Μαραθέας, "Dimotikí Koinótita Marathéas"), johon kuuluvat varsinaisen Marathéan kylän lisäksi kylät Diró, Kouloúka ja Néa Marathéa. Koko yhdyskunnan väkiluku on 145 (2021).
Neochóri (Lakonia)

Neochóri (, ) on Kreikan kylä, joka kuuluu hallinnollisesti Anatolikí Mánin kuntaan, Lakonian alueyksikköön ja Peloponnesoksen alueeseen. Kylän väkiluku on 49 (2021).
Neochórin kylä sijaitsee Mánin niemimaan itäosan sisämaassa noin 52 kilometriä etelään Spártin kaupungista ja noin 3,5 kilometriä sisämaahan Lakonianlahden rannasta. Kylässä on useita kirkkoja, joihin lukeutuvat muun muassa Elävöittävän lähteen ("Zoodóchos Pigí") ja Pyhän Nikolaoksen ("Ágios Nikólaos") kirkot.
Neochóri muodostaa myös laajemman kyläyhdyskunnan (Δημοτική Κοινότητα Νεοχωρίου, "Dimotikí Koinótita Neochoríou"), johon kuuluvat varsinaisen Neochórin kylän lisäksi kylät Ageranós, Ágios Vasíleios, Díchova, Kafkí, Kamáres ja Vathý. Koko yhdyskunnan väkiluku on 238 (2021).
Pan (kylä)

Pan () eli Pánas () on Kreikan kylä, joka kuuluu hallinnollisesti Gortynían kuntaan, Arkadian alueyksikköön ja Peloponnesoksen alueeseen. Kylän väkiluku on 10 (2021).
Panin kylä sijaitsee Arkadian pohjoisosissa Peloponnesoksen niemimaalla Maínalo-vuoren länsirinteessä noin 41 kilometriä luoteeseen Trípolin kaupungista. Se on rakennettu noin metrin korkeuteen merenpinnasta laskettuna. Kylä on osa Magoúlianan kyläyhdyskuntaa. Panin kylän nimi viittaa Pan-jumalaan, ja se on saanut nimensä sen läheltä löydetystä, antiikin ajan Methydrionin kaupunkiin liittyneestä Poseidon Hippiokselle omistetusta pyhäköstä, jota kutsutaan myös Poseidonin, Panin ja Hermeen temppeliksi.
Nykyinen kylä ja sen nimi on tunnustettu virallisesti ensimmäisen kerran vuonna 1971. Kylä tunnetaan paikallisesti myös nimellä "Kampéas" (Καμπέας).
Paradeísia

Paradeísia () on Kreikan kylä, joka kuuluu hallinnollisesti Megalópolin kuntaan, Arkadian alueyksikköön ja Peloponnesoksen alueeseen. Kylän väkiluku on 146 (2021).
Paradeísian kylä sijaitsee noin 14 kilometriä lounaaseen Megalópolin kaupungista ja 43 kilometriä lounaaseen Trípolista. Se on rakennettu noin 520 metrin korkeuteen merenpinnasta laskettuna. Antiikin ajan Kromnoksen kaupunki sijaitsi Paradeísian lähellä. Nykyisen kylän vanha nimi vuoteen 1924 saakka oli "Koúrtaga" (Κούρταγα).
Paradeísia muodostaa myös laajemman kyläyhdyskunnan (Δημοτική Κοινότητα Παραδεισίων, "Dimotikí Koinótita Paradeisíon"), johon kuuluu varsinaisen Paradeísian kylän lisäksi Fanaḯtin kylä. Koko yhdyskunnan väkiluku on 161 (2021).
Papadiánika

Papadiánika () on Kreikan kylä, joka kuuluu hallinnollisesti Monemvasián kuntaan, Lakonian alueyksikköön ja Peloponnesoksen alueeseen. Kylän väkiluku on (2021).
Papadiánikan kylä sijaitsee Lakonian kaakkoisosassa noin 70 kilometriä kaakkoon Spártista ja noin 3,5 kilometriä sisämaahan Lakonianlahden rannasta. Se on rakennettu noin 59 metrin korkeuteen merenpinnasta laskettuna. Kylän perustivat vuonna 1821 Kreetalta tulleet asuttajat, ja se sai nimensä Papadákisin suvusta.
Papadiánika muodostaa myös laajemman kyläyhdyskunnan (Δημοτική Κοινότητα Παπαδιανίκων, "Dimotikí Koinótita Papadianíkon"), johon kuuluvat varsinaisen Papadiánikan kylän lisäksi Lakonianlahden rannalla sijaitsevat kylät Karavostási ja Plýtra. Koko yhdyskunnan väkiluku on (2021). Plýtra toimii kyläyhdyskunnan satamana.
Plýtra

Plýtra () on Kreikan kylä, joka kuuluu hallinnollisesti Monemvasián kuntaan, Lakonian alueyksikköön ja Peloponnesoksen alueeseen. Kylän väkiluku on 254 (2021).
Plýtran kylä sijaitsee Lakonianlahden rannalla noin 74 kilometriä kaakkoon Spártista. Se on osa Papadiánikan kyläyhdyskuntaa. Antiikin aikana nykyisen kylän paikalla sijaitsi Asopoksen kaupunki, jonka mukaan on nimetty sisämaassa viisi kilometriä Plýtrasta sijaitseva nykyinen Asopóksen kylä. Kylän rannalla ja meressä sen edustalla on antiikin aikaisen kaupungin jäänteitä.
Psofída

Psofída (, ) on Kreikan kylä, joka kuuluu hallinnollisesti Kalávrytan kuntaan, Akhaian alueyksikköön ja Länsi-Kreikan alueeseen. Kylän väkiluku on 46 (2021).
Psofídan kylä sijaitsee Akhaian eteläosassa noin 94 kilometriä eteläkaakkoon Patraksesta. Se on rakennettu noin 590 metrin korkeuteen merenpinnasta laskettuna. Kylä on nimetty lähellä sijainneen antiikin ajan Psofiin kaupungin mukaan. Antiikin aikana seutu oli Arkadiaa. Nykyisen kylän aiempi nimi vuoteen 1928 saakka oli "Chózova" (Χόζοβα).
Psofída muodostaa myös laajemman kyläyhdyskunnan ("Dimotikí Koinótita Psofídos", Δημοτική Κοινότητα Ψωφίδος), johon kuuluvat varsinaisen Psofídan kylän lisäksi kylät Áno Psofída, Áno Tripótama, Káto Tripótama, Tripótama ja Vasilikí. Koko yhdyskunnan väkiluku on 274 (2021).
Pyrgáki

Pyrgáki () on Kreikan kyläyhdyskunta (virallisesti Δημοτική Κοινότητα Πυργακίου, "Dimotikí Koinótita Pyrgakíou"), joka kuuluu hallinnollisesti Gortynían kuntaan, Arkadian alueyksikköön ja Peloponnesoksen alueeseen. Kyläyhdyskunnan väkiluku on 9 (2021).
Pyrgáki sijaitsee Arkadian pohjoisosan vuoristossa keskellä Peloponnesoksen niemimaata noin 36 kilometriä luoteeseen Trípolin kaupungista. Pyrgáki oli rekisteröity kylänä vielä vuoden 2011 väestönlaskennassa, jossa sen asukasluku oli 2. Vuoden 2021 väestönlaskennassa kylää ei ole rekisteröity omana asutuksenaan, vaan Pyrgáki on pelkästään kyläyhdyskunta, johon kuuluvat Methýdrion kylä sekä Pyhien Theodorosten luostari ("Moní Agíon Theodóron").
Slavica Ecclestone

Slavica Ecclestone (o.s. Radić, s. 2. kesäkuuta 1958) on kroatialainen malli. Hän teki kansainvälisen uran mallina merkittäville maailmanlaajuisille muotitoimistoille, mukaan lukien Armanille.
Yksityiselämä.
Hän oli naimisissa Formula 1 -toimitusjohtajan Bernie Ecclestonen kanssa vuosina 1985–2009. Heillä on kaksi tytärtä Tamara ja Petra.
Ráches (Arkadia)

Ráches (, ) on Kreikan kylä, joka kuuluu hallinnollisesti Gortynían kuntaan, Arkadian alueyksikköön ja Peloponnesoksen alueeseen. Kylän väkiluku on 66 (2021).
Ráchesin kylä sijaitsee vuoristossa Peloponnesoksen niemimaan sisäosissa Ládonas-joen länsipuolella noin 85 kilometriä luoteeseen Trípolista. Se on rakennettu noin 424 metrin korkeuteen merenpinnasta laskettuna. Kylän pääkirkko on omistettu Pyhälle Kolminaisuudelle ("Agía Triáda"). Kylässä on kansanperinnemuseo.
Ráches muodostaa myös laajemman kyläyhdyskunnan (Δημοτική Κοινότητα Ραχών, "Dimotikí Koinótita Rachón"), johon kuuluu varsinaisen Ráchesin kylän lisäksi Toumpítsin kylä. Koko yhdyskunnan väkiluku on 136 (2021).
Elisabetta Gregoraci

Elisabetta Gregoraci (s. 8. helmikuuta 1980) on italialainen malli ja televisiopersoona.
Yksityiselämä.
14. kesäkuuta 2008 Gregoraci meni naimisiin Formula 1 -tallipäällikön Flavio Briatoren kanssa, Santo Spiritossa Sassiassa, Roomassa. Morsiusauton kuljettaja oli Fernando Alonso, joka seremonian jälkeen ajoi tuoreen avioparin Torcrescenzan linnan vastaanotolle.
Ráches

Ráches (, ) voi viitata seuraaviin paikkoihin Kreikassa:
Che Guevaran mausoleumi

Che Guevaran mausoleumi on Ernesto "Che" Guevaran mausoleumi Kuuban Santa Claran kaupungissa. Guevara oli tullut tunnetuksi Kuuban vallankumouksen aikana ja myöhemmin hänen yrityksistään levittää vallankumousta muihin maihin. Guevara sai surmansa Boliviassa vuonna 1967. Hänen ruumiinsa palautettiin Kuubaan vuonna 1997, jossa se haudattiin vuonna 1988 avatulle taistelumuistomerkille. Nykyisin paikalla on haudan lisäksi Guevaran patsas, hänen elämäänsä käsittelevä museo ja aukio, jolla on järjestetty esimerkiksi poliittisia kokoontumisia.
Historia.
Ernesto "Che" Guevara (1928–1967) oli argentiinalaissyntyinen vallankumouksellinen, joka osallistui Fulgencio Batistan hallinnon Kuubassa kaataneeseen Kuuban vallankumoukseen. Guevaran johtamasta Santa Claran taistelusta tuli kuubalaisessa mytologiassa vallankumouksen ratkaiseva taistelu, mikä nostatti Guevaran mainetta. Kuuban vallankumouksen jälkeen Guevara alkoi viedä vallankumousta Afrikkaan ja muualle Latinalaiseen Amerikkaan. Syksyllä 1966 hän matkusti Boliviaa, jossa hän johti vallankumouksellisia joukkoja Santa Cruzin alueella. 8. lokakuuta lähes koko Guevaran johtama ryhmä tuhoutui yhteenotossa Bolivian armeijan kanssa. Haavoittunut Guevara otettiin vangiksi ja myöhemmin hänet teloitettiin. Ruumiin kädet irroitettiin Guevaran tunnistamiseksi varmuudella sormenjälkien avulla. Muu ruumis haudattiin joukkohautaan lähellä Vallegranden kaupunkia. Merkitsemätön hauta löytyi vasta vuonna 1997.
Kuuban kommunistihallinto alkoi rakentaa taistelumuistomerkkiä Santa Clarassa vuonna 1982. Santa Claralla oli huomattava asema vallankumouksen historiass ja se oli saanut "Vallankumouksen sankarikaupungin" arvonimen. Muistomerkki avattiin 28. joulukuuta 1988. Siihen lukeutui esimerkiksi Che Guevaran patsas, hänen elämäänsä käsitellyt museo ja suuri aukio, jolla on järjestetty esimerkiksi suuria poliittisia massatapahtumia. Varsinainen mausoleumi se ei vielä ollut, sillä Guevaran ruumis oli edelleen Boliviassa. Bolivia päätti huomattavana diplomaattisena eleenä luovuttaa Guevaran oletetut jäännökset Kuubaan. Guevaran ja kuuden muun kaatuneen vallankumouksellisen jäänteet haudattiin sotilasmenoin muistomerkin alle 17. lokakuuta 1997. Jäännösten kuuluminen Guevaralle on joskus kyseenalaistettu, mutta Kuuban valtion virallisen kannan mukaan ne on tunnistettu kiistatta Guevaran jäännöksiksi esimerkiksi hampaiden perusteella.
Juho Peräinen

Juho Oskari Peräinen, (s. 8. elokuuta 2001 Keuruu) joka tunnetaan paremmin käyttäjänimellään JuhisRacing, on keuruulainen tubettaja ja yrittäjä. Peräisen Youtube-kanavalla on yli 110 000 tilaajaa ja yli 40 miljoonaa katselukertaa (syyskuu 2025). Peräisen videoiden aiheena ovat yleensä mopot, kevytmoottoripyörät ja muut polttomoottoriajoneuvot kuten mönkijät. Moottoriurheilu-videoiden lisäksi Peräinen on tehnyt mm. videoita, joissa hän vastaa katsojiensa kysymyksiin. Peräinen julkaisi ensimmäisen videonsa joulukuussa 2015. Peräisen katsotuin video "Ympärikeuliminen ja sairaalaan!" julkaistiin kesäkuussa 2019. Videolle on kertynyt yli 555 000 katselukertaa (syyskuu 2025). Vuonna 2021 Peräinen perusti Bulju OY -yrityksen, jonka alkuperäinen toimiala oli vaatemyynti. Yrityksen pääasialliseksi toimialaksi on sittemmin muodostunut mopojen varaosa-myynti. Vuonna 2024 Bulju.fi -verkkokaupan liikevaihto oli 72 000 €.
Kaarlo Airas

Kaarlo Henrik Airas, vuoteen 1900 Österbladh (27. heinäkuuta 1880 Vihanti – 5. toukokuuta 1960 Mikkeli) oli suomalainen pappi, opettaja ja historioitsija.
Henkilöhistoria.
Airaksen vanhemmat olivat rovasti Karl Isak Wilhelm Österbladh ja Hilda Helena Grenman ja puoliso Fanni Amanda Arvola (k. 1950). Airas tuli ylioppilaaksi 1900 Oulun suomalaisesta lyseosta, opiskeli teologiaa ja vihittiin papiksi 1905. Hän toimi ensin ylimääräiseä pappina Raahessa ja sen ympäristössä ja oli sitten kirkkoherra Torniossa 1909–1922, Evijärvellä 1922–1934, Mäntyharjulla 1934–1952. Tornion kaupungin yleisen sairaalan saarnaaja Airas oli 1909-1922 ja Tornion keskikoulun jatkoluokkien uskonnonopettaja 1916–1922, samoin kuin Tornion kaupungin kansakoulujen tarkastaja 1914–1922 ja Tornion köyhäinhoitohallituksen puheenjohtaja 1916–1918 ja 1919. Erityisesti kirkkohistoriaan perehtynyt Airas julkaisi teoksia varsinkin Pohjois-Suomen kirkollisesta elämästä, samoin kuin kristillisiä kirjoja.
José Elo Ayeto

José Elo Ayeto (s. 21. lokakuuta 2000 Alcorcón, Espanja) on ammattilaisjalkapalloilija , joka pelaa keskuspuolustajana A lyga -seura FK Bangassa. Hän on syntynyt Espanjassa ja pelaa Päiväntasaajan Guinean maajoukkueessa.
Elo pelasi vuoteen 2019 asti asuinseutunsa madridilaisissa junioriseuroissa (Rayo Majadahondan, Las Rozas ja Aravaca). Sen jälkeen hän pelasi vuodesta 2019 Espanjan alasarjoissa (Atlético Villalba, Villanueva, Fuenlabrada Promesas, Navalcarnero ja Mérida). Helmikuussa 2024 Elo siirtyi Suomeen ja teki sopimuksen Veikkausliigaseura AC Oulun kanssa. Hän debytoi Veikkausliigassa 6. huhtikuuta 2024 kauden 2024 avausottelussa SJK vastaan.
Elo edustaa Päiväntasaajan Guinean maajoukkuetta, jossa hän debytoi 9. kesäkuuta 2023. Kaikkiaan hän on pelannut neljä maaottelua ja tehnyt yhden maalin.
Elo syntyi Alcorcónissa Espanjassa, muta hänen vanhempansa ovat siirtolaisia Päiväntasaajan Guineasta. Hänellä on sekä Espanjan että Päiväntasaajan Guinean kansalaisuudet.
Maanrakennuskone

Maanrakennuskone on maarakennuksessa käytettävä kone, jolla valmistellaan rakennettavan alueen maaperää rakentamista varten. Maarakennuskoneita ovat tiejyrät, kauhakuormaimet ja mönkijät ja niiden varusteita ovat muun muassa kompressorit. Niihin kuuluvat myös dumpperit, jotka ovat eräänlaisia kippiautoja. Maarakennuskoneilla tehdään myös rakennettavan alueen tietöitä ja maantiivistämistöitä. Niihin kuuluvat myös maansiirtokoneet, joita ovat puskutraktorit ja kaivinkoneet. Sähkökäyttöiset maanrakennuskoneet ovat fossiilisilla polttoaineilla toimiviin koneisiin verrattuna tehokkaita, hiljaisia ja vähäpäästöisiä.
Historia.
Varhaisimpia maanrakennuskoneita olivat höyryjyrät 1900-luvun alussa. Toisen maailmansodan jälkeen sodassa käytettyjä kuorma-autoja käytettiin rakennustyömailla.
Samuli Hölttä

Samuli Hölttä (s. 18. marraskuuta 1999, Oulu) on suomalainen jalkapalloilija, joka pelaa puolustajana Veikkausliigan AC Oulussa. Hölttä debytoi Veikkausliigassa kaudella 2024.
Seurajoukkueet.
Samuli Höltän pelaajaura aikuisten tasolla alkoi kaudella 2015, kun hän nousi Haukiputaan Pallon Kolmosessa pelanneeseen edustusjoukkueeseen. Kaudella 2019 hän siirtyi Kakkosessa pelanneen Herculesin riveihin, jossa pelasi kaksi kautta. Seuraaviksi kolmeksi kaudeksi hän siirtyi Ykkösen seuroihin eli ensin kaudeksi 2021 Joensuuhun JIPPOn riveihin ja seuraavaksi kahdeksi 2022-2023 Mikkelin MP:n riveihin.
Syksyllä 2023 Samuli Hölttä palasi Ouluun ja teki 2-vuotisen sopimuksen Veikkausliigaseura AC Oulun kanssa. Hölttä debytoi Veikkausliigassa 4. toukokuuta 2024 ottelussa Tampereen Ilvestä vastaan.
Maansiirtokone

Maansiirtokone on maanrakennuskone, jota käytetään maarakennustöihin, joissa maata joudutaan siirtämään. Niihin kuuluvat puskutraktorit ja tiehöylät ja niiden lisävarusteita ovat muun muassa kaavinvaunut. Niiden lisävarusteina käytetään myös moniakselisia perävaunuja. Kaivinkoneiden kauhan ohjauksessa käytetään erityisiä kahvoja ja ohjaukseen käytetään elektronisia laitteita, joiden uusimmissa malleissa on kosketusnäytöt. Kaivinkoneiden ohjauksessa käytettävissä laitteissa käytetään 3D-teknikkaa. Kaivinkoneiden kauhoja on usean muotoisia eri käyttötarkoituksiin. Puskutraktoreihin kuuluvia telakuormaajia käytetään suuritöisiin maansiirtotöihin ja ne soveltuvat käytettäviksi vaikeakulkuisissakin paikoissa.
Historia.
Kun teitä alettiin päällystää, otettiin käyttöön telaketjulliset maansiirtokoneet. Dieselmoottoreiden keksimisen myötä maansiirtokoneiden kokoa voitiin pienentää.
James A. Robinson

James Alan Robinson (s. 1960) on yhdysvaltalainen talous- ja valtiotieteilijä. 
Työssään Robinson on tutkinut maiden vaurauden alkusyitä, mikä tekee maista erilaisia, keskittymällä taustalla oleviin taloudellisiin ja poliittisiin instituutioihin, jotka johtavat toiset vaurauteen ja toiset konflikteihin. Daron Acemoğlun kanssa hän on kirjoittanut kirjat; "Miksi maat kaatuvat", "Kapea käytävä" ja "Economic Origins of Dictatorship and Democracy".
Vuonna 2024 Robinson, Acemoğlu ja Simon Johnson saivat Nobelin taloustieteen palkinnon vertailevista tutkimuksistaan ​​kansojen välisen hyvinvoinnin alalla.
Simon Johnson

Simon H. Johnson (s. 16. tammikuuta 1963) on yhdysvaltalainen taloustieteilijä. Vuonna 2024 Johnson sai yhdessä Daron Acemoğlun ja James A. Robinsonin kanssa Nobelin taloustieteen palkinnon vertailevista tutkimuksistaan kansojen välisestä hyvinvoinnista. Yhdessä Acemoğlun kanssa hän on kirjoittanut kirjan "Valta ja edistys".
Johnson aloitti opintonsa Oxfordin ja Manchesterin yliopistoissa ja väitteli Yhdysvalloissa MIT:ssä vuonna 1989.
Maaliskuusta 2007 elokuun 2008 loppuun hän oli Kansainvälisen valuuttarahaston pääekonomisti.
Kansojen liiga 2024–2025

Kansojen liiga 2024–2025 on kansainvälisen jalkapalloturnauksen Kansojen liigan neljäs kausi. Kansojen liigaan osallistuu 54 UEFA:n jäsenmaiden maajoukkuetta. Kansojen liigan lohkovaihe pelataan syyskuusta marraskuuhun 2024.
Joukkueet.
Kaikki 54 UEFA:n jäsenmaata voivat osallistua Nations Leagueen. Joukkueet jaetaan neljään ”liigaan” (16 joukkuetta Liiga A:ssa, 16 joukkuetta Liiga B:ssä, 16 joukkuetta Liiga C:ssä ja 6 joukkuetta Liiga D:ssä).
Lohko 1
Lohko 2 
Lohko 3
Lohko 4
Lohko 1
Lohko 2
Lohko 3
Lohko 4
 
Lohko 1
Lohko 2 
Lohko 3
Lohko 4 
 
Lohko 1
Lohko 2
Julius Körkkö

Julius Körkkö (s. 3. heinäkuuta 2006, Haukipudas) on suomalainen jalkapalloilija, joka pelaa hyökkäävänä keskikenttäpelaajana Veikkausliigan AC Oulussa. Hölttä debytoi Veikkausliigassa kaudella 2024.
Seurajoukkueet.
Julius Körkön pelaajaura aikuisten tasolla alkoi kaudella 2023 juniorivuosien seuransa Tervarien riveissä. Saman kautena hän siirtyi Kakkosessa pelanneen Herculesin riveihin. Syksyllä 2023 Julius Körkkö siirtyi Veikkausliigaseura AC Oulun riveihin solmimalla 2+1 -sopimuksen. Körkkö debytoi Veikkausliigassa 6. huhtikuuta 2024 ottelussa Seinäjoen Jalkapallokerhoa vastaan. Hän teki ensimmäisen Veikkausliigamaalinsa 24. toukokuuta otelussa FC Hakaa vastaan.
Seeprapagelli

Seeprapagelli ("Lithognathus mormyrus") eli marmoripagelli on hammasahveniin kuuluva kalalaji. Lajia tavataan Atlantista ja Intian valtamerestä.
Koko ja ulkonäkö.
Seeprapagelli kasvaa useimmiten noin 30 cm pitkäksi, ja voi suurimmillaan saavuttaa noin 55 cm:n pituuden. Ruumiinrakenteeltaan laji on korkeahko ja nelikulmaisen pitkänomainen. Kuono on pitkähkö ja kala kykenee työntämään leukojaan eteenpäin. Seeprapagellin selkäevä on pitkä ja pyrstöevä on haarautunut. Lajin ruumis on hopeanharamaa ja siinä on 12–15 tummanruskeaa tai tummanharmaata pystyraitaa.
Levinneisyys ja elintavat.
Seeprapagellin levinneisyysalue ulottuu Atlantissa Välimeri mukaan lukien Ranskasta Etelä-Afrikkaan ja edelleen Intian valtameren puolelle Mosambikin asti. Lisäksi laji elää Punaisessameressä. Seeprapagelli liikkuu parvina hiekka- tai mutapohjaisilla, usein meriheiniä kasvavilla, alueilla. Sitä tavataan matalista rannikkovesistä aina 150 metrin syvyyteen. Seeprapagelli syö äyriäisiä, nilviäisiä, matoja ja piikkinahkaisia. Kalan lisääntymiskausi on toukokuusta syyskuulle. Seeprapagellit ovat protandrisia hermafrodiitteja eli koiraat voivat vaihtaa sukupuoltaan naaraiksi.
Seeprapagellia kalastetaan ravinnoksi verkoilla, mutta suhteellisen pienen kokonsa vuoksi se ei kuulu merkittävimpiin saaliisiin.
Pobedim

Pobedim on kylä Trenčínin alueella Slovakiassa. Vuonna 2023 siellä asui 1 128 asukasta. Sen alueella sijaitsee 700-luvulta peräisin oleva linnavuori. Vuonna 1928 kylän romanit häädettiin kuusi kuolonuhria vaatineessa pogromissa.
Hallinto.
Kylän pormestarina toimii HLAS – sociálna demokracia puolueen Martin Lednický
Historia.
Pobedimin vanhimmat asutuslöydökset ovat kivikaudella. Slaavit saapuivat sen alueelle 500-luvulla. Hradištian alueelta on löytynyt yksi Tonavan slaavien vanhimmista linnavuorista. Se tuhoutui samoihin aikoihin kun Määri valtasi aluetta hallinneen Nitran ruhtinaskunnan 800-luvun alkupuolella.
Kylän keskusta siirtyi nykyiselle paikalleen 1000- ja 1100-lukujen aikana. Ensimmäinen kirjallinen maininta Pobedimista on vuodelta 1355, jolloin sen nimi oli Popeden. Vuonna 1392 Unkarin kuningas lahjoitti Pobedinin sen lähialueineen Stibor Stiboriczille. Myöhemmin kylä kuului kirkolle aina vuoteen 1848 saakka, ja sen talonpojat olivat maaorjia. Pobedimiin rakennettiin koulu 1900-luvun alussa.
Vuoden 1928 pogromi.
Pobedim kuului vastaitsenäistyneeseen Tšekkoslovakian tasavaltaan vuodesta 1918 alkaen. Kylän asukkaiden suhde sen laitamilla sijainneeseen romaniasutukseen heikkeni huomattavasti 1920-luvulle tultaessa. Kyläläiset syyttivät romaneita muun muassa varkauksista. Pobedimilaiset tuhosivat romanien asutuksen jo vuonna 1924, mutta Tšekkoslovakian viranomaiset määräsivät sen jälleenrakennettavaksi. Tuolloin Pobedimissa asui noin 150–180 romania, jotka saivat elantonsa muun muassa paikallisissa rakennusprojekteissa ja sepänpajoissa. 
Vuoden 1928 lokakuun 1. ja 2. päivän välisenä yönä noin neljäkymmentä aseistettua kylän asukasta hyökkäsi romanien asutukseen. Hyökkäys oli toteutettu ammattimaisesti, sillä moni sen suunnittelijoista oli osallistunut ensimmäiseen maailmansotaan. Pobedimilaiset tappoivat kuusi romania ja haavoittivat kahdeksaatoista. Nuorin kuolonuhreista oli kuusivuotias. Pobedimilaiset tuhosivat asutuksen maan tasalle. 
Viranomaiset pidättivät hyökkääjistä 21, joiden joukossa oli muun muassa kylän pormestari. Lopulta ainoastaan neljä hyökkäykseen osallistunutta tuomittiin oikeudessa muun muassa törkeästä murhasta. Tuomio oli huomattavan kevyt, sillä vahingonkorvausten maksamisen lisäksi syylliset saivat vain hieman yli kaksi vuotta vankeusrangaistusta. Pogromi sai paljon huomiota tasavallan lehdistössä, missä yleinen mielipide oli vahvan romanivastainen. Ainoastaan kommunistien puoluelehti suhtautui pogromin uhreihin ymmärtäväisesti. 
Podedimin romanit muuttivat pogromin jälkeen pois kylästä lähialueiden muihin romaniasutuksiin.
Richard Lietz

Richard Lietz (s. 17. joulukuuta 1983 Waidhofen an der Ybbs) on itävaltalainen moottoriurheilija ja Porschen tehdaskuljettaja. Hän on kilpaillut urallaan American Le Mans Series, Formula 3 Euro Series ja Rolex Sports Car Series -sarjoissa. Vuosina 2004-2006 Lietz ajoi Porsche Supercup -sarjaa ja voitti urallaan kolme kilpailua. Vuonna 2007 Lietz voitti International GT Open -sarjan mestaruuden. Hän voitti Le Mans Series -sarjan mestaruuden GT2-luokassa vuonna 2009 ja 2010. Vuodesta 2007 lähtien Lietz on ajanut Le Mansin 24 tunnin ajossa ja voittanut luokkansa kilpailun viidesti.
Lisäksi Lietz on ajanut Daytonan 24 tunnin ajossa ja voittanut GTLM ja GTD-luokassa. Lietz on ajanut FIA World Endurance Championship -sarjassa ja voittanut mestaruuden vuonna 2015 Porschella LMGTE Pro -luokassa.
Modem

Modem on suomalainen syntetisaattoriduo, johon kuuluvat Tytti Roto sekä Ville Valavuo. Molempien duon jäsenten taustalla on useita indie- ja vaihtoehtomusiikkiin keskittyviä kokoonpanoja, Roto tekee musiikkia Ty Rox -taiteilijanimellä muun muassa Ghost World- ja Kissa-yhtyeiden ohessa sekä kuuluu Tamara Luonto -yhtyeeseen. Valavuo tunnetaan esimerkiksi Kohti Tuhoa -yhtyeen kitaristina. Kokoonpanon esikoisalbumi "Megalomania" ilmestyi huhtikuussa 2024. Albumin julkaisi Modem Age Records, tyylillisesti siinä yhdistellään elektronista tanssimusiikkia ja retroelementtejä. Duo tekee musiikkia vintagesoittimien, kuten Roland Juno-106 -syntetisaattorin ja Moog Subsequentin sekä kokoonpanon Davideksi nimeämän rumpukoneen avulla. Yhtyeen soundia sekä sanoituksia kuvaillaan dystooppisiksi ja lyriikat ovat suomenkielisiä.
Harjunmaa (Kangasniemi)

Harjunmaa on kylä Kangasniemen kaakkoisosassa. Harjunmaan naapurikylät ovat idässä Luusniemi, pohjoisessa Vihave, lännessä Vuojalahti ja etelässä Rauhajärvi.
Kylässä on ollut asutusta 1500-luvulta lähtien, todennäköisesti aiemminkin. Kylän perustajana pidetään Henrik Albrechtia , joka mainitaan Savoa koskevassa Maakirjassa vuodelta 1561. Kylän asutushistoriaan liittyy seuraava taru Henrik Albrechtin esi-isästä:"Suvun kantaisä Gideon Albrecht saapui Pohjanlahden takaa, ja asettui asumaan Revolaan, synkkään metsään, jossa voi ampua metsoja omasta ikkunasta." Kylässä toimii vuonna 1920 perustettu kyläseura "Harjunmaan maa- ja kotitalousseura ry" (alkuperäiseltä nimeltään Kangasniemen Itäinen maamiesseura).
Harjunmaan kylässä on ollut historian aikana kolme kauppaa, pankki ja koulu.
Kuplettilaulaja Hiski Salomaan (alk. Hiskias Möttö) on syntynyt ja elänyt nuoruudensa Harjunmaan kylässä. Hänen syntymäkodin Tipsalon torpan pihamaalla asutuksesta on jäljellä enää aitta ja talli. Pihalle on pystytetty Hiski Salomaan syntymäkodin muistomerkki vuonna 1979. Lisäksi Kangasniemen kirkonkylän Pirtin Perinnepuistossa on toinen Salomaan muistomerkki vuodelta 2009.
Lähteet.
https://digi.kirjastot.fi/items/show/123061
https://savonhistoria.fi/1534-1616/ii-laajenevan-asutuksen-vaihe/